रानीपुर वार्ड 18 में नाला बनाने के लिए निकाला टेंडर
फुलवारीशरीफके रानीपुर में पीसीसी सड़क के किनारे नाला बनाने की प्रक्रिया शुरू हो गई है। तीन मार्च को नाला निर्माण से संबंधित टेंडर निकाला गया है। नगर कार्यपालक पदाधिकारी, नगर परिषद्, फुलवारीशरीफ की ओर से 5,16,900 रुपए का टेंडर निकाला गया है। वार्ड संख्या 18 में यह भूगर्भ नाला जयहिंद कॉलोनी में वकील राय के घर से रामचरित्र के घर तक बनेगा। टेंडर निकलने के बाद लोगों को उम्मीद है कि अब नाला बन जाएगा और परेशानी दूर हो जाएगी।
डीबी स्टार ने 28 दिसंबर 2016 को सिटीजन जर्नलिस्ट के तहत इस एरिया की समस्या सामने लाई थी। स्थानीय बिजनेसमैन संजीव कुमार सिन्हा ने यह समस्या प्रकाशित करने के लिए भेजी थी। फुलवारीशरीफ के वार्ड नंबर 28 स्थित रानीपुर में 300 मीटर लंबी सड़क का निर्माण तो हुआ था लेकिन नाला नहीं बनाया गया था। इससे आसपास के घरों से निकलने वाला गंदा पानी सड़क पर बह रहा था। गंदे पानी से होकर लोगों को हर दिन गुजरना पड़ रहा था। दिसंबर 2015 में 10 लाख रुपए की लागत से तीन 300 मीटर लंबी और 10 फीट चौड़ी पीसीसी सड़क बनाई थी। साल भर बाद भी नाले का काम शुरू नहीं हुआ था। कहा गया था कि बारिश खत्म होने के बाद नाला बन जाएगा लेकिन नहीं बना। डीबी स्टार ने 28 दिसंबर को सिटीजन जर्नलिस्ट की खबर (नाली बगैर बनी 10 लाख की सड़क, सड़क पर बह रहा पानी) प्रकाशित की। अब टेंडर हो गया है। उम्मीद है जल्दी ही नाला बन जाएगा।
DB Star impact
mai_Deva hin_Deva hin_Deva nld_Latn